b'\n_START_ARTICLE_\nMiniskj\xc3\xb8rt\n_START_PARAGRAPH_\nMiniskj\xc3\xb8rt er skj\xc3\xb8rt som vanligvis ikke n\xc3\xa5r lenger enn til omtrent midt p\xc3\xa5 l\xc3\xa5ret, omkring 20\xe2\x80\x9325 cm over kneet. Miniskj\xc3\xb8rt ble lansert som moteplagg tidlig p\xc3\xa5 1960-tallet og preget motebildet i Vesten fram til 1973. Etter \xc3\xa5 ha v\xc3\xa6rt borte en tid, dukket det opp igjen p\xc3\xa5 1980-tallet, og har v\xc3\xa6rt aktuelt siden. Miniskj\xc3\xb8rt brukes gjerne sammen med bare l\xc3\xa5r, str\xc3\xb8mpebukser eller tights, f\xc3\xb8rst og fremst av jenter og unge kvinner. _NEWLINE_Kjoler og skj\xc3\xb8rt med tilsvarende kort lengde har ogs\xc3\xa5 v\xc3\xa6rt plagg for sm\xc3\xa5jenter og sportsantrekk for kvinner fra tidligere p\xc3\xa5 1900-tallet.\n_START_SECTION_\nBakgrunn og varianter\n_START_PARAGRAPH_\nB\xc3\xa5de den britiske moteskaperen Mary Quant (f\xc3\xb8dt 1934) og franske Andr\xc3\xa9 Courr\xc3\xa8ges (f\xc3\xb8dt 1924) hevder de \xc2\xaboppfant\xc2\xbb miniskj\xc3\xb8rt og korte kjoler. Bilder av moderne miniskj\xc3\xb8rt skal f\xc3\xb8rste gang ha blitt publisert i den britiske utgaven av Vogue i 1962, og Ernestine Carter, moteredakt\xc3\xb8r i The Sunday Times 1955-1972, kalte 1963 The Year of the Leg. Selv om skj\xc3\xb8rtelengden vakte oppsikt og m\xc3\xb8tte motstand, ble moten fort popul\xc3\xa6r over store deler av verden. Det kunne betraktes som en provokasjon, men ogs\xc3\xa5 som uttrykk for kvinners selvbevissthet. Skuespilleren Kari Diesen stilte i en NRK-TV- reportasje der fotografen fikk med seg ansiktsuttrykkene til tilfeldige mennesker hun passerte. _NEWLINE_Skj\xc3\xb8rtet finnes i mange varianter i ulikt stoff, m\xc3\xb8nster og snitt. De kan n\xc3\xa5 til like over kneet eller h\xc3\xb8yt p\xc3\xa5 l\xc3\xa5ret. Ekstra korte miniskj\xc3\xb8rt med lengde p\xc3\xa5 20 cm kan kalles micro skirt eller micro mini skirt p\xc3\xa5 engelsk.'